Dyreparken får bot for laserbruk på Sabeltann-show
Flere laserstråler ble brukt under Kaptein Sabeltann-forestillingene i Dyreparken, til tross for at Statens strålevern nektet bruken på grunn av farlig stråling. Nå får parken bot. Bakgrunn: Dyreparken anmeldt for ulovlig laserbruk Politiet i Kristiansand har ilagt Dyreparken et forelegg på 5.000 kroner for overtrampet, melder Fædrelandsvennen. Fire laserpekere var festet til en hanske som ble brukt av den onde fyrsten «Mega Kahn» under forestillingen «Kaptein Sabeltann og jakten på den magiske diamant» i fjor sommer. – Disse laserpekerne er så sterke at både publikum og ansatte har blitt utsatt for fare. Det er ekstra bekymringsfullt at laserpekerne ble benyttet i en barneforestilling, sier avdelingsdirektør Hanne Kofstadmoen til avisa. Statens strålevern: Sabeltann-laser er farlig Dyreparken ønsker ikke å kommentere saken. Det var en ansatt i Statens strålevern som var på forestillingen med sin familie og oppdaget at laserhansken ble brukt, til tross for at Dyreparken hadde fått avslag på søknaden om å bruke hansken. Administrerende direktør i Kristiansand Dyrepark, Per Arnstein Aamot, uttalte til VG i fjor at han ikke var klar over den ulovlige laserbruken før han fikk politianmeldelsen. – Vi synes dette er en veldig beklagelig sak, og har brukt de siste dagene til å dykke ned i hva som har skjedd. Vi forutsatte at hansken har vært godkjent, ettersom vår underleverandør opplyste om dette før premieren av forestillingen.
Kristiansand Dyrepark trosset avslaget om laserbruk under fjorårets «Kaptein Sabeltann».